Poročanje podatkov na obračunu REK-1 v primeru koriščenja subvencije za krajši delovni čas, vračila nadomestila plač delavcem na začasnem čakanju na delo ter povračila nadomestila plač za skrajšani delovni čas

Ukrep delnega subvencioniranja skrajšanega polnega delovnega časa za obdobje od 1. 6. 2020 do 30. 6. 2021 ureja Zakon o interventnih ukrepih za omilitev in odpravo posledic epidemije COVID-19 – [ZIUOOPE](http://www.pisrs.si/Pis.web/pregledPredpisa?id=ZAKO8206) in Zakon o dodatnih ukrepih za omilitev posledic COVID-19 - [ZDUOP](http://www.pisrs.si/Pis.web/pregledPredpisa?id=ZAKO8321).

Ukrep povračila nadomestila plače delavcem na začasnem čakanju na delo urejajo naslednji zakoni:

* za obdobje junij 2020 Zakon o interventnih ukrepih za omilitev in odpravo posledic epidemije COVID-19 – [ZIUOOPE](http://www.pisrs.si/Pis.web/pregledPredpisa?id=ZAKO8206);
* za obdobje 1. 7. do 30. 9. 2020 Zakon o interventnih ukrepih za pripravo na drugi val COVID-19 – [ZIUPDV](http://www.pisrs.si/Pis.web/pregledPredpisa?id=ZAKO8231);
* za obdobje 1. 10. 2020 do 31. 1. 2021 Zakon o začasnih ukrepih za omilitev in odpravo posledic COVID-19 – [ZZUOOP](http://www.pisrs.si/Pis.web/pregledPredpisa?id=ZAKO8254) in Zakon o interventnih ukrepih za omilitev posledic drugega vala epidemije COVID-19 - [ZIUOPDVE](http://www.pisrs.si/Pis.web/pregledPredpisa?id=ZAKO8272);
* za obdobje 1. 2. do 30. 6. 2021 Zakon o dodatnih ukrepih za omilitev posledic COVID-19 - [ZDUOP](http://www.pisrs.si/Pis.web/pregledPredpisa?id=ZAKO8321).

Ukrep povračila nadomestila plače za skrajšani polni delovni čas za obdobje 1. 7. 2021 do 30. 9. 2021 ureja Zakon o interventnih ukrepih za pomoč gospodarstvu in turizmu pri omilitvi posledic epidemije COVID-19 – [ZIUPGT](http://www.pisrs.si/Pis.web/pregledPredpisa?id=ZAKO8389).

Vse navedene ukrepe delodajalec uveljavlja pri [Zavodu RS za zaposlovanje](https://www.ess.gov.si/). FURS bo Zavodu za potrebe vodenja postopka posredoval podatke iz predloženih REK-1 obrazcev za izplačilo plače in nadomestila plače. V ta namen je **v primeru uveljavljanja zgoraj navedenih ukrepov spremenjeno poročanje na REK obrazcih, kar je opisano v nadaljevanju**:

•    delodajalec, ki je plačnik davka, najkasneje na dan izplačila prek sistema eDavki predloži REK obrazec za izplačilo plače in nadomestila plače z oznako vrste dohodka 1001;
•    znesek nadomestila, za katerega bo delodajalec uveljavlja delno povračilo pri Zavodu se poroča na REK-1 v polju 105 (nadomestila plače, ki ne bremenijo pravnih oseb). V polju 105 se tako kot doslej poročajo tudi vsa ostala nadomestila (ni spremembe pri poročanju);

•    na predloženem REK obrazcu o izplačani plači in nadomestilu plače delodajalec poroča v skupnem znesku za vse zaposlene (za zaposlene, ki prejmejo plačo, za zaposlene, za katere delodajalec uveljavlja subvencije, in tiste zaposlene, za katere je delodajalec upravičen do povračila nadomestila) in ni potrebno predlagati ločenih REK obrazcev;

•   **za delodajalce, ki uveljavljajo navedene ugodnosti po interventni zakonodaji se spremeni poročanje podatkov v B01 in B02 poljih na individualnem REK obrazcu.** V času uveljavljanja navedenih ukrepov se v polje B02 vpisuje samo nadomestila, ki jih delodajalec izplačuje na podlagi interventne zakonodaje in zanje uveljavlja upravičenje pri Zavodu za zaposlovanje. Znesek dejanskega upravičenja s strani zavoda ni predmet poročanja na REK obrazcu, ampak se vpisuje izplačano nadomestilo plače v celotnem znesku.

V polje B02 se v tem primeru ne vpisuje podatkov o izplačilih ostalih nadomestil, ki jih delodajalec refundira oz. mu sredstva povrnejo iz proračuna, ZZZS ali ZPIZ; prav tako ne izplačila nadomestila plače zaradi kratkotrajne odsotnosti zaradi bolezni (3 dni) po 20.členu ZZUOOP, niti nadomestila plač delavcem zaradi odrejene karantene ali nemožnosti opravljanja dela zaradi višje sile zaradi obveznosti varstva na podlagi 57. člena ZZUOOP. Podatke o teh nadomestilih se vpisuje v polje B01.

•   **za delodajalce, ki NE uveljavljajo zgoraj navedenih ugodnosti po interventni zakonodaji sprememba poročanja podatkov v B01 in B02 poljih na individualnem REK obrazcu ne velja.**

PRIMERI POROČANJA na REK obrazcu:

1. uveljavljanje subvencije za skrajšani delovni čas (za obdobje od 1. 6. 2020 do 31. 6. 2021):

Delavec dela skrajšan DČ in prejme plačo in nadomestilo plače v višini 1.000 eur; od tega 800 eur plače in 200 eur nadomestila za skrajšan DČ. Podatki se vpišejo na naslednji način:

* Na zbirnem REK obrazcu polje 101 = 1.000, polje 105 = 200
* Na iREK obrazcu:
* polje A052 = 1101, A052 znesek = 1.000 eur,
* polje B01 = število dejansko opravljenih ur in znesek izplačane plače za opravljeno delo (primer: delavec v juniju 2020 dela skrajšani delovni čas 6 ur/dnevno; B01U = 132 ur  B01Z = 800,00),
* polje B02 = podatek o številu ur in znesek nadomestila plače delnega začasnega čakanja na delo, za katerega delodajalec naknadno uveljavlja subvencijo pri Zavodu za zaposlovanje ;
B02U = 44 ur  B02Z = 200,00,
* nadomestilo plače, za skrajšan delovni čas se poroča v rubriki M01 (plača in nadomestilo plače). Obdobja v rubriki M se ne delijo ampak morajo slediti prijavi in odjavi za posameznega zavarovanca.

2.  nadomestila plače delavcem na začasnem čakanju na delo (od 1. 6. 2020 do 30.6.2021):

Delavec, ki je cel mesec junij 2020 na čakanju na delo prejme nadomestilo plače v višini 960 eur. Podatki se vpišejo na naslednji način:

* Na zbirnem REK obrazcu polje 101 = 960, polje 105 = 960
* Na iREK obrazcu:
* A052 = 1101, A052 znesek = 960 eur;
* polje B02 = število ur, ko je bil zaposleni na čakanju na delo, in znesek izplačanega nadomestila; B02U = 176 ur (junij 2020)  B02Z = 960,00;
* Nadomestilo plače za čakanje, zaradi začasne nezmožnosti zagotavljanja dela iz poslovnega razloga, se poroča v rubriki M01 (plača in nadomestilo plače).  Obdobja v rubriki M se ne delijo, ampak morajo slediti prijavi in odjavi za posameznega zavarovanca.

3. nadomestilo plače za skrajšani delovni čas (od 1. 7. – 30. 9. 2021:

Delavec dela skrajšan DČ in prejme plačo in nadomestilo plače v višini 1.000 eur, od tega 800 eur plače in 200 nadomestilo za skrajšani delovni čas. Podatki se vpišejo na naslednji način:

* Na zbirnem REK obrazcu polje 101 = 1.000,00, polje 105 = 200,00;
* Na iREK obrazcu se:
* v polju A052 izbere vrsta dohodka 1101 in vpiše znesek= 1.000;
* v polje B01 se vpiše podatek o številu dejansko opravljenih ur in znesek izplačane plače (primer: delavec v juniju dela skrajšani DČ 6 ur/dnevno, kar pomeni junij 132 ur),  B01U = 132 ur  in polje B01Z = 800,00;
* polje B02 = podatek o številu ur in znesek nadomestila plače za skrajšani delovni čas:  B02U = 44 ur  in B02Z = 200,00;
* Nadomestilo plače, za skrajšan delovni čas se poroča v rubriki M01 (plača in nadomestilo plače).  Obdobja v rubriki M se ne delijo in morajo slediti prijavi in odjavi za posameznega zavarovanca.

**Predlaganje REK-1 obrazca v primeru nadomestila za kratkotrajne odsotnosti zaradi bolezni (3 dni), odrejene karantene ali višje sile zaradi obveznosti varstva**

Kratkotrajna odsotnost zaradi bolezni (3 dni) za katero delodajalec uveljavlja povračilo pri Zavodu za zdravstveno zavarovanje (podrobno na: [ZZZS - Pravica do kratkotrajne odsotnosti zaradi bolezni](https://zavarovanec.zzzs.si/wps/portal/portali/azos/bolniska_ods/kratkotrajna_odsotnost)) se lahko uveljavlja:

* od 24.10.2020 do 31.12.2020 na podlagi 20. člena [ZZUOOP](http://www.pisrs.si/Pis.web/pregledPredpisa?id=ZAKO8254) in
* od 5.2.2021 do 31.12.2021 na podlagi 31. člena [ZDUOP](http://www.pisrs.si/Pis.web/pregledPredpisa?id=ZAKO8321).

Nadomestila plač delavcem zaradi odrejene karantene ali nemožnosti opravljanja dela zaradi višje sile zaradi obveznosti varstva po 57. členu [ZZUOOP](http://www.pisrs.si/Pis.web/pregledPredpisa?id=ZAKO8254) za katero delodajalec uveljavlja povračilo pri Zavodu za zdravstveno zavarovanje (podrobno na: [ZZZS - Odsotnost od dela in COVID-19](https://zavarovanec.zzzs.si/wps/portal/portali/azos/bolniska_ods/odsotnost_covid19))

V obeh navaedenih primerih se na REK obrazcu podatki o nadomestilu vpišejo v polje v 105 in v iREK obrazcu v polje B02, v kolikor delodajalec hkrati ne uveljavlja ukrepov ki so navedeni predhodno in opisani v priemrih 1, 2 in 3. Če delodajalec uveljavlja ukrepe navedene pod točko 1., 2. in 3, se podatki o nadomestilu plače zaradi kratkotrajne odsotnosti zaradi bolezni in nadomestila plače zaradi odrejene karantene na REK obrazcu vpišejo v polje 105 in v iREK obrazcu v polje B01.

Iz navedenega izhaja, da delodajalci, ki izplačujejo nadomestila za čakanje na delo in/ali skrajšan delovni čas, v polju B02 poročajo le o nadomestilih za čakanje na delo in/ali za skrajšan delovni čas, vsa druga nadomestila pa vpisujejo v B01.

Delodajalci, ki ne izplačuje nadomestil za čakanje na delo in/ ali za skrajšan delovni čas, pa v B02 poročajo vsa izplačana nadomestila, ki jih dobijo povrnjena od drugih zavodov ali proračuna (enako, kot je veljalo za poročanje pred uveljavitvijo interventne zakonodaje).